Tutlayt-a d tin nettaf deg yal tamurt deg Tefriqt Ugafa, seg-sent tamurt n Lezzayer i yebḍan ɣef waṭas n tantaliwin am Tcawit, Tamzabit, Tatergit d teqbaylit. Agdud-ines yessemras ugar n snat tutlayin am taɛrabt d tefransist, acku d tamurt iɣef ɛeddan aṭas n ccwalat, ladɣa ankecum n waɛraben ɣer Tefriqt Ugafa i d-yeǧǧan later meqqren deg ugdud ama deg tutlayt neɣ deg yidles, d ayen i d-yesllulen anekcum n tutlayt n taɛrabt ɣer tmaziɣt, i d-ibanen deg waṭas n tɣawsiwin aladɣa di tutlayt neɣ di tmeslayt. Annect-a, iban-d deg yireṭṭalen i d-tuwi tutlayt n tmaziɣt si taɛrabt, acku amur ameqqran n ugdud Amaziɣ yellan di Lezzayer, ssemrasen kra n yismawen ireṭṭalan deg tudert-nsen n yal ass. Awalen-a, llan wid ikecmen deg ugraw amutlay n tutlayt, akken llan wiyaḍ ur d-kcimen ara, acku ur lḥin ara s waṭas.